Acțiune introdusă la 2 mai 2023 – Hitit Seramik/Comisia
(Cauza T-230/23)
Limba de procedură: engleza
Părțile
Reclamantă: Hitit Seramik Sanayi ve Ticaret AŞ (Maslak, Turcia) (reprezentanți: A. Willems și B. Natens, avocați)
Pârâtă: Comisia Europeană
Concluziile
Reclamanta solicită Tribunalului:
declararea acțiunii ca fiind admisibilă;
anularea Regulamentului de punere în aplicare (UE) 2023/265 al Comisiei din 9 februarie 2023 de instituire a unei taxe antidumping definitive la importurile de plăci din ceramică originare din India și Turcia1 și
obligarea Comisiei la plata cheltuielilor de judecată.
Motivele și principalele argumente
În susținerea acțiunii, reclamanta invocă patru motive.
Primul motiv, întemeiat pe faptul că, prin utilizarea unor costuri de producție denaturate pentru a construi valoarea normală pentru anumite produse, Regulamentul 2023/265 încalcă articolul 2 alineatul (3), articolul 2 alineatul (5) primul paragraf și articolul 2 alineatul (10) prima teză din Regulamentul (UE) 2016/1036 al Parlamentului European și al Consiliului1 și este viciat de o eroare vădită de apreciere.
Al doilea motiv, întemeiat pe faptul că, prin neajustarea valorii normale cu rata inflației, Regulamentul 2023/265 încalcă articolul 2 alineatul (10) litera (k) și articolul 2 alineatul (10) prima teză din Regulamentul 2016/1036 și este viciat de o eroare vădită de apreciere.
Al treilea motiv, întemeiat pe faptul că, prin calcularea unei marje de dumping excesive și prin impunerea unei taxe antidumping excesive, Regulamentul 2023/265 încalcă articolul 2 alineatul (12) și articolul 9 alineatul (4) al doilea paragraf din Regulamentul 2016/1036.
Al patrulea motiv, întemeiat pe faptul că, prin desprinderea unor concluzii nesusținute de fapte, Regulamentul 2023/265 încalcă articolul 3 alineatele (2), (5) și (6), coroborat cu articolul 17 alineatul (1) din Regulamentul 2016/1036 și este viciat de o eroare vădită de apreciere.
____________
1 Regulamentul de punere în aplicare (UE) 2023/265 al Comisiei din 9 februarie 2023 de instituire a unei taxe antidumping definitive la importurile de plăci din ceramică originare din India și Turcia (JO 2023, L 41, p. 1).
1 Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO 2016, L 176, p. 21).